《送李次溪制台奉召入理京营 其三》
明代·温纯

十载旌麾独镇西，论功不止魏公齐。疆开千里生春色，波及三秦净鼓鼙。

延世缇骑星拱极，荷天雨露凤衔泥。几几赤舄归朝去，无奈攀辕父老啼。

作者简介：（1539—1607）陕西三原人，字景文，一字叔文，号一斋。嘉靖四十四年进士。授寿光知县，征迁户科给事中。累迁至左都御史。时矿税使四出，所至作恶多端。纯屡疏陈，不报。曾倡诸大臣伏阙泣请罢矿税。后以与首辅沈一贯不合，力请致仕。卒谥恭毅。有《温恭毅公集》。